CELEX: 32015D0451
Language: da
Date: 2015-03-06 00:00:00
Title: Rådets afgørelse (EU) 2015/451 af 6. marts 2015 om Den Europæiske Unions tiltrædelse af konventionen om international handel med udryddelsestruede vilde dyr og planter (CITES)

19.3.2015   
            
            
               DA
            
            
               Den Europæiske Unions Tidende
            
            
               L 75/1
            
         RÅDETS AFGØRELSE (EU) 2015/451
   af 6. marts 2015
   om Den Europæiske Unions tiltrædelse af konventionen om international handel med udryddelsestruede vilde dyr og planter (CITES)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 6, litra a),
   under henvisning til forslag fra Europa-Kommissionen,
   under henvisning til godkendelse fra Europa-Parlamentet (1), og
   ud fra følgende betragtninger:
   
               (1)
            
            
               Konventionen om international handel med udryddelsestruede vilde dyr og planter (CITES) (»konventionen«), som 178 lande, herunder alle medlemsstaterne, er part i, er et vigtigt internationalt miljøinstrument, der tager sigte på at beskytte udryddelsestruede dyr og planter ved at kontrollere den internationale handel med disse dyr og planter.
            
         
               (2)
            
            
               Artikel XXI i konventionen blev ændret ved Gaboroneændringerne af konventionen, som blev vedtaget på en særlig partskonference i Gaborone i Botswana i 1983, således at adgangen til at tiltræde konventionen, som tidligere var forbeholdt stater, åbnes for regionale organisationer for økonomisk integration, der udgøres af suveræne stater, som har kompetence med hensyn til forhandling, indgåelse og gennemførelse af internationale aftaler på de områder, som deres medlemsstater har overdraget til dem, og som er omfattet af konventionen. Gaboroneændringen af konventionen trådte i kraft den 29. november 2013.
            
         
               (3)
            
            
               De områder, der er omfattet af konventionen, vedrører i det væsentlige miljøbeskyttelse. Bestemmelserne i konventionen er siden den 1. januar 1984 blevet gennemført på ensartet vis i alle medlemsstaterne. Derudover er der vedtaget EU-regler i form af Rådets forordning (EF) nr. 338/97 (2) og Kommissionens forordning (EF) nr. 865/2006 (3).
            
         
               (4)
            
            
               Unionens tiltrædelse af konventionen vil give den mulighed for at spille en rolle i arbejdet inden for rammerne af konventionen og vil juridisk forpligte Unionen til at gennemføre og håndhæve konventionen på de områder, der henhører under dens kompetence. Med tiltrædelsen får Unionen et formelt ansvar, idet den bliver en part, der skal stå til regnskab for konventionens gennemførelse over for de øvrige parter.
            
         
               (5)
            
            
               Unionens tiltrædelse af konventionen vil ikke påvirke den måde, hvorpå holdninger med henblik på CITES-partskonferencen aftales af Unionen og dens medlemsstater inden for deres respektive kompetenceområder og i overensstemmelse med traktaterne.
            
         
               (6)
            
            
               Unionens og dens medlemsstaters holdninger med henblik på CITES-partskonferencen vil blive tilkendegivet i overensstemmelse med den relevante praksis på området for multilaterale miljøaftaler inden for deres respektive kompetenceområder og i overensstemmelse med traktaterne.
            
         
               (7)
            
            
               Den Europæiske Union bør derfor tiltræde konventionen —
            
         VEDTAGET DENNE AFGØRELSE:
   Artikel 1
   Den Europæiske Unions tiltrædelse af konventionen om international handel med udryddelsestruede vilde dyr og planter (CITES) godkendes herved på Unionens vegne.
   Teksten til konventionen er knyttet til denne afgørelse.
   Artikel 2
   Formanden for Rådet bemyndiges herved til at udpege den person, der på Unionens vegne er beføjet til at deponere det tiltrædelsesinstrument, der er omhandlet i konventionens artikel XXI, stk. 1, med henblik på at give Unionens samtykke til at blive bundet af konventionen. Samtidig med deponering af tiltrædelsesinstrumentet deponerer den udpegede person den erklæring, der findes i bilaget til denne afgørelse, i overensstemmelse med artikel XXI, stk. 3, i konventionen.
   Artikel 3
   Denne afgørelse træder i kraft den på dagen for vedtagelsen (4).
   
      Udfærdiget i Bruxelles, den 6. marts 2015.
      
         
            På Rådets vegne
         
         K. GERHARDS
         
            Formand
         
      
   
   
      (1)  Godkendelse af 16. december 2014 (endnu ikke offentliggjort i EUT).
   
      (2)  Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (EFT L 61 af 3.3.1997, s. 1).
   
      (3)  Kommissionens forordning (EF) nr. 865/2006 af 4. maj 2006 om gennemførelsesbestemmelser til Rådets forordning (EF) nr. 338/97 om beskyttelse af vilde dyr og planter ved kontrol af handelen hermed (EUT L 166 af 19.6.2006, s. 1).
   
      (4)  Datoen for konventionens ikrafttræden for Unionen offentliggøres i Den Europæiske Unions Tidende på foranledning af Generalsekretariatet for Rådet.
   
      BILAG
      
         DEN EUROPÆISKE UNIONS ERKLÆRING I OVERENSSTEMMELSE MED ARTIKEL XXI, STK. 3, I KONVENTIONEN OM INTERNATIONAL HANDEL MED UDRYDDELSESTRUEDE VILDE DYR OG PLANTER
      
      Den Europæiske Union erklærer, at den i henhold til traktaten om Den Europæiske Unions funktionsmåde, særlig artikel 192, stk. 1, har kompetence til at indgå internationale aftaler og opfylde de forpligtelser, som de medfører, når de bidrager til bestræbelserne på at nå følgende mål:
      
                  —
               
               
                  bevarelse, beskyttelse og forbedring af miljøkvaliteten
               
            
                  —
               
               
                  beskyttelse af menneskers sundhed
               
            
                  —
               
               
                  en forsigtig og rationel udnyttelse af naturressourcerne
               
            
                  —
               
               
                  fremme på internationalt plan af foranstaltninger til løsning af regionale og globale miljøproblemer, herunder klimaændringer.
               
            Den Europæiske Union erklærer, at den allerede har vedtaget retsinstrumenter, der er bindende for dens medlemsstater, og som dækker områder, der er omfattet af denne konvention, navnlig, men ikke begrænset til, Rådets forordning (EF) nr. 338/97 og Kommissionens gennemførelsesforordning (EF) nr. 865/2006.
      Den Europæiske Union erklærer endvidere, at den er ansvarlig for opfyldelsen af de forpligtelser, der følger af konventionen om international handel med udryddelsestruede vilde dyr og planter, og som er omfattet af gældende EU-lovgivning.
      Udøvelsen af Den Europæiske Unions kompetence udvikler sig i sagens natur løbende.